ΓΡΑΠΤΗ ΕΡΩΤΗΣΗ E-2481/00

υποβολή: Hiltrud Breyer (Verts/ALE) προς την Επιτροπή

(24 Ιουλίου 2000)

Θέμα: Ευνουχισμός ζώων που προορίζονται για σφαγή κατά τη θαλάσσια μεταφορά τους

Οργανώσεις για την προστασία ζώων έχουν διαπιστώσει ότι αρσενικά ζώα που προορίζονται για σφαγή (βοοειδή και πρόβατα)φίστανται ευνουχισμό κατά τη θαλάσσια μεταφορά τους από λιμένες της ΕΕ προς αιγυπτιακούς λιμένες. Ο ευνουχισμός αρσενικών ζώων που προορίζονται για σφαγή κατά τη θαλάσσια μεταφορά τους αντιβαίνει στο άρθρο 3, παράγραφος 1, εδάφιο β) σε συνάρτηση με το άρθρο 5, Μέρος Α, σημείο 1, εδάφιο β) ή ενδεχομένως στο άρθρο 3, παράγραφος 2, δεύτερη πρόταση της οδηγίας 91/628/ΕΟΚ(1), όπως έχει τροποποιηθεί από την οδηγία 95/29/ΕΚ(2).

Οι εν λόγω νομοθετικές διατάξεις διασφαλίζουν την αποφυγή περιττών ταλαιπωριών για τα μεταφερόμενα ζώα. Ο ευνουχισμόςγιών αρσενικών ζώων κατά τη θαλάσσια μεταφορά τους από προσωπικό που δεν διαθέτει γνώσεις κτηνιατρικής προκαλεί στα ζώα περιττή ταλαιπωρία.

Ένας τέτοιος ευνουχισμός κατά τη θαλάσσια μεταφορά των ζώων δεν μπορεί επίσης να καλυφθεί ούτε και εάν έχει εκδοθεί ειδική άδεια για τη μεταφορά σύμφωνα με το άρθρο 3, παράγραφος 2, πρώτη πρόταση, από το άρθρο 3, παράγραφος 1, εδάφιο γ) της οδηγίας 91/628/ΕΟΚ, όπως έχει τροποποιηθεί από την οδηγία 95/29/ΕΚ.

Το επιχείρημα ότι με την πρακτική αυτή διασφαλίζεται η προστασία της χώρας προορισμού από τη βρουκέλλωση δεν είναι πειστικό. Ο ευνουχισμός των ζώων θα μπορούσε να πραγματοποιείται ήδη στη χώρα προέλευσης αρκετά πριν από την έναρξη της μεταφοράς και από προσωπικό που διαθέτει γνώσεις κτηνιατρικής.

1. Διαθέτει η Επιτροπή πληροφορίες ή ενδείξεις ότι αρσενικά ζώα που προορίζονται για σφαγή (βοοειδή και πρόβατα) ευνουχίζονται στο πλοίο κατά τη θαλάσσια μεταφορά τους από λιμένες της ΕΕ προς αιγυπτιακούς λιμένες;

2. Ποια μέτρα έχει λάβει η Επιτροπή ή σχεδιάζει να λάβει για να απαγορεύσει τέτοιες πρακτικές ή να τις αποτρέπει στο μέλλον;

3. Από ποια κράτη μέλη της ΕΕ εξήχθησαν αρσενικά ζώα για σφαγή στην Αίγυπτο το 1999 και πόσα (να δοθούν αριθμητικά στοιχεία χωριστά ανά βοοειδή και πρόβατα);

4. Από ποιους λιμένες της ΕΕ πραγματοποιήθηκαν το 1999 θαλάσσιες μεταφορές αρσενικών ζώων για σφαγή στην Αίγυπτο και ποια είδη ζώων μεταφέρθηκαν με πλοίο από κάθε λιμένα σε αιγυπτιακούς λιμένες;

(1) ΕΕ L 340 της 11.12.1991, σελ. 17.

(2) ΕΕ L 148 της 30.6.1995, σελ. 52.

Κοινή απάντηση του κ. Byrne εξ ονόματος της Επιτροπής στις γραπτές ερωτήσεις P-2463/00 και E-2481/00

(26 Σεπτεμβρίου 2000)

Η Επιτροπή θεωρεί ότι η διεξαγωγή επεμβάσεων όπως ο ευνουχισμός των ζώων κατά τη μεταφορά αποτελεί παράβαση της απαίτησης του άρθρου 5A1(β) της οδηγίας 91/628/ΕΟΚ της 19ης Νοεμβρίου 1991(1) όπως τροποποιήθηκε από την οδηγία 95/29/ΕΚ του Συμβουλίου της 29ης Ιουνίου 1995 για την προστασία των ζώων κατά τη μεταφορά(2). Όλα τα ζώα χρειάζονται κάποιο χρόνο για να αναρρώσουν από επεμβάσεις αυτού του είδους και μπορεί να εννοηθεί ότι δεν βρίσκονται σε καλή κατάσταση για να συνεχίσουν αμέσως το ταξίδι.

Ο κανονισμός (ΕΚ) 615/98 της Επιτροπής της 18ης Μαρτίου 1998(3) προβλέπει ειδικούς λεπτομερείς κανόνες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά σε τρίτες χώρες. Σύμφωνα με τον εν λόγω κανονισμό, κάθε αποστολή βοοειδών σε τρίτη χώρα πρέπει να συμμορφώνεται, κατά την πρώτη εκφόρτωση στη χώρα του τελικού προορισμού, με την κοινοτική νομοθεσία στον κλάδο της προστασίας των ζώων κατά τη μεταφορά. Συγκεκριμένα ο κανονισμός προβλέπει τον έλεγχο των ζώων μετά την άφιξή τους στην τρίτη χώρα του τελικού προορισμού. Εάν το αποτέλεσμα των εν λόγω επιθεωρήσεων (που πρέπει να διεξάγονται από κτηνίατρο) δεν είναι ικανοποιητικό σε ό,τι αφορά την καλή μεταχείριση των ζώων, δεν καταβάλλεται η επιστροφή κατά την εξαγωγή ή -εάν έχει ήδη χορηγηθεί- πρέπει να ανακτηθεί.

Η Επιτροπή έχει ήδη δεχτεί καταγγελίες ότι ορισμένα αρσενικά βοοειδή και πρόβατα που μεταφέρθηκαν από ορισμένα κράτη μέλη στην Αίγυπτο ευνουχίστηκαν στο πλοίο. Ωστόσο, προς το παρόν, η Επιτροπή δεν έχει στη διάθεσή της ούτε στοιχεία ούτε καν πληροφορίες που να στηρίζουν τις εν λόγω καταγγελίες. Η Επιτροπή κάνει βήματα που περιλαμβάνουν τη διαβούλευση με τα ενδιαφερόμενα κράτη μέλη με στόχο τη διευκρίνηση της κατάστασης. Θα προβεί στη λήψη μέτρων εφόσον κριθεί απαραίτητο.

Το 1999 εξήχθησαν από την Κοινότητα στην Αίγυπτο 21 593 αρσενικά βοοειδή για σφαγή. Τα 14 716 ζώα προέρχονταν από τη Γερμανία και τα 6 877 από την Ιταλία. Η εξαγωγή ζώντων προβάτων ήταν ελάχιστη (14 ζώα από τις Κάτω Χώρες).

(1) ΕΕ L 340 της 11.12.1991.

(2) ΕΕ L 148 της 30.6.1995.

(3) ΕΕ L 82 της 19.3.1998.